Il-Ministeru tas-Saħħa ħabbar li fl-aħħar 24 siegħa fil-Good Samaritan long term care facility u fl-isptar Mater Dei mietu żewġ anzjani waqt li kienu pożittivi għall-COVID-19. Iż-żewġ anzjani huma mara ta' 89 sena u raġel ta' 77 sena. It-total ta' vittmi issa tela' għal 250. Tħabbar wkoll li nstabu 119 każ ġdid tal-coronavirus u fiequ 211 persuna oħra. Il-każijiet il-ġodda rriżultaw minn 2,571 swab test li saru fl-aħħar 24 siegħa. B'hekk bħalissa hawn 2,646 każ attiv fil-komunità. Fuq il-paġna ta' Facebook, Saħħa, il-Ministeru ħabbar wkoll id-dettalji b'rabta ma' kemm-il persuna ħadet il-vaċċin għal kontra l-virus li b'kollox s'issa ngħataw 17,767 doża.